Gimė 1952 m. birželio 15 d. Kretingoje. 1970 m. baigė Palangos vidurinę mokyklą. 1975 m. baigė Vilniaus universiteto Gamtos mokslų fakultetą, įgijo biologės, biologijos ir chemijos dėstytojos specialybę.
1975–1980 m. – Lietuvos MA Botanikos instituto Fitopatogeninių mikroorganizmų laboratorijos vyresnioji laborantė, 1980–1992 m. – jaunesnioji mokslo darbuotoja, 1992–2007 m. – mokslo darbuotoja.
1991 m. apgynė mokslų kandidatės disertaciją „Mikromicetai ir jų įtaka svarbesnių vaiskrūmių introdukcijai Lietuvoje“1. 1993 m. nostrifikuotas daktarės laipsnis.
Dirbo fitopatologijos ir mikologijos srityje. Tyrė Ramularia genties grybų rūšių įvairovės paplitimą ir biologiją. Išspausdino per 70 mokslinių ir populiariųjų straipsnių. Su bendraautoriais publikavo knygą „Bruknės“2.
Dalyvavo konferencijose Australijoje, Čekijoje.
1993 m. paskirta Džordžo Sorošo fondo stipendija.
Lietuvos fitopatologų draugijos, Lietuvos mokslininkų sąjungos narė.
Nuorodos
1 Радайтене Д. Микромицеты, влияющие на интродукцию некоторых плодово-ягодных растений в Литве = Mikromicetai ir jų įtaka svarbesnių vaiskrūmių introdukcijai Lietuvoje: Автореферат дис. на соискание учен. степ. канд. биол. наук. – Вильнюс, 1991. – 26 с.
2 Bandzaitienė Z., Labokas J., Radaitienė D. Bruknės. – Vilnius, 2002. – 31 p.